Likumprojekts

**Par atbalstu Eiropas Birojam krāpšanas apkarošanai**

**1. pants. Likuma mērķis un darbības joma**

(1) Likuma mērķis ir nodrošināt efektīvu atbalstu Eiropas Birojam krāpšanas apkarošanai (turpmāk – birojs) tā veiktajā administratīvajā izmeklēšanā, lai aizsargātu Eiropas Savienības un Eiropas Atomenerģijas kopienas finanšu intereses pret krāpšanu, korupciju un citām nelikumīgām darbībām.

(2) Likumu piemēro, sniedzot birojam atbalstu, ciktāl to nenosaka Eiropas Parlamenta un Padomes 2013. gada 11. septembra regula (ES, *Euratom*) Nr. 883/2013 par izmeklēšanu, ko veic Eiropas Birojs krāpšanas apkarošanai (OLAF), un ar ko atceļ Eiropas Parlamenta un Padomes regulu (EK) Nr. 1073/1999 un Padomes regulu (*Euratom*) Nr. 1074/1999 (turpmāk – regula 883/2013), un Padomes 1996. gada 11. novembra regula (*Euratom*, EK) Nr. 2185/96 par pārbaudēm un apskatēm uz vietas, ko Komisija veic, lai aizsargātu Eiropas Kopienu finanšu intereses pret krāpšanu un citām nelikumībām.

**2. pants. Kompetentā iestāde atbalsta sniegšanā birojam**

Atbalstu birojamsniedz Finanšu ministrija kā kompetentā iestāde regulas 883/2013 izpratnē (turpmāk – kompetentā iestāde).

**3. pants. Kompetentās iestādes tiesības un pienākumi**

(1) Kompetentā iestāde pēc biroja pieprasījuma sniedz birojam atbalstu administratīvajā izmeklēšanā Latvijas Republikā, tostarp:

1) piedalās un sniedz atbalstu biroja veiktajās pārbaudēs uz vietas;

2) piedalās un sniedz atbalstu biroja sanāksmēs ar valsts vai pašvaldību institūcijām, tostarp ar tiesībaizsardzības iestādēm;

3) pieprasa privātpersonu, valsts vai pašvaldību institūciju rīcībā esošo informāciju vai dokumentus, kas saistīti ar administratīvo izmeklēšanu;

4) saņem kontu reģistrā iekļautās ziņas saskaņā ar Kontu reģistra likumu;

5) pieprasa kredītiestādes rīcībā esošās neizpaužamās ziņas saskaņā ar Kredītiestāžu likumu, pamatojoties uz tiesneša lēmumu.

(2) Kompetentā iestāde, piedaloties un sniedzot atbalstu biroja veiktajās pārbaudēs uz vietas Latvijas Republikā, ja nepieciešams, ir tiesīga pieaicināt Valsts policiju vai pašvaldības policiju.

(3) Kompetentā iestāde var pieņemt lēmumu par tiesiskā pienākuma – veikt noteiktu darbību vai atturēties no tās – uzlikšanu privātpersonai, ja viņa nepilda biroja prasības, it īpaši, ja privātpersona:

1) liedz piekļuvi privātpersonas īpašumā, valdījumā vai lietošanā esošajām telpām vai kustamai mantai;

2) nesniedz informāciju vai dokumentus vai liedz piekļuvi tiem (neatkarīgi no to uzglabāšanas veida).

(4) Lēmumu par tiesiskā pienākuma uzlikšanu var pārsūdzēt Administratīvā procesa likumā noteiktajā kārtībā. Lēmuma pārsūdzēšana neaptur tā darbību.

**4. pants. Atļauja procesuālo darbību veikšanai**

(1) Par atļaujas piešķiršanu kredītiestādes rīcībā esošo neizpaužamo ziņu pieprasīšanai saskaņā ar Kredītiestāžu likumu lemj rajona (pilsētas) tiesas tiesnesis atbilstoši kompetentās iestādes adresei.

(2) Piecu darbdienu laikā no kompetentās iestādes iesnieguma iesniegšanas brīža tiesnesis izskata iesniegumu, kas pamato nepieciešamību veikt procesuālās darbības un kam pievienots biroja informācijas pieprasījums, un pieņem lēmumu par procesuālo darbību atļaušanu vai par atteikumu.

(3) Tiesneša lēmuma norakstu nosūta kompetentajai iestādei divu darbdienu laikā no lēmuma pieņemšanas brīža.

(4) Tiesneša lēmums nav pārsūdzams.

Finanšu ministrs

J. Reirs